Brabrand: En længere efterforksning kulminerede tirsdag for Østjyllands Politi, da to mænd på 27 og 42 år blev anholdt.

Lokalpolitiet i Aarhus Vest mødte op på de to personers bopæl med en ransagningskendelse i hånden. På de to adresser blev der fundet adskillige effekter, blandt andet store mængder slik, chokolader og spiritus, og de to personer er tilsammen sigtet for 38 forhold af butikstyveri i hele landet.

I alle forhold har der været stjålet for mellem 1.000 og 86.000 kroner.

- Der havde vist sig et mønster, og derfor valgte man efter længere tids efterforskning at slå til mod de to mænd. De er i forvejen kendt fra tidligere tyverier, og der er formentligt flere involveret i de mange indbrud, som de nu er sigtet for. Så der venter også en længere efterforskning fremadrettet, siger politikommissær Klaus Hvegholm Møller.

Begge mænd blev onsdag fremstillet i grundlovsforhør ved Retten i Aarhus og fængslet foreløbig frem til 21. december.